Høyre-bom i Bergen: Elendige tall i Ernas hjemby
Folkeaksjonen nei til bompenger har all grunn til å juble over VGs nyeste partibarometer for Bergen: Partiet var byens største i mai, og gjentar suksessen i juni. Med 25,2 prosent på målingen kan bompengemotstanderne bli mektige etter valget i september. Målingen, utført av Respons Analyse for Bergens Tidende og VG, er derimot dårlig nytt for Høyre. Partiet lander på rekordlave 16 prosent. – Jeg kan ikke huske å ha sett Høyre så lavt i Bergen, sier Thore Gaard Olaussen i Respons Analyse. Johan Giertsen i nettstedet Poll of polls, som samler og analyserer alle meningsmålinger i Norge, bekrefter at dette er historisk lav oppslutning for partiet. Det er Høyres dårligste lokale måling i Bergen så lenge Poll of polls har registrert, siden november 2009. Heller ikke i valg har Høyre før falt så lavt i Bergen: Det dårligste valget siden 1971 var i 1991, da Høyre fikk 18 prosent. Her står bomkampene: VG gir deg en løpende oppdatert oversikt over bommene der du bor25,5 prosent av Høyres 2017-velgere går til FNB, mens 25,6 prosent ikke er sikre på hva de ville stemt hvis det var kommunevalg i Bergen i morgen. Kun 39,3 prosent av Høyres 2017-velgere er lojale til partiet. – Det er veldig spesielt fordi 51 prosent går til Bompartiet og hjemmesitterne, mens Høyre nesten ikke lekker til andre partier i Bergen. Det er veldig påfallende, for ofte vil lekkasjen være fordelt. I Oslo lekker de en del til MDG og Ap, sier Giertsen. Mens Frp taper størst andel av sine 2017-velgere, 51,7 prosent, er det Høyre som taper flest velgere. De lekker 13.000 velgere til FNB, mens Frp lekker 10.500 og Ap 4500, ifølge Giertsen. Forvirret? Bompengekaoset på 1 – 2 – 3– Jeg tenker at vi har en jobb å gjøre for å mobilisere frem mot valgdagen, sier Harald Victor Hove, toppkandidat for Høyre i Bergen Det er på tide å snakke om andre saker enn bompenger, mener han. På ønskelisten står økt kunnskap om mestring i skolen og valgfrihet i eldreomsorgen. – For å få til et skifte på det må man stemme Høyre, ikke en bomparti som ikke har avklart om de vil støtte et byråd som vil redusere kostnadene ved å bo i Bergen, eller et som vil øke. – Kan dere samarbeide med FNB? – Jeg tenker at hvis det blir et borgerlig flertall og de avklarer at de kan samarbeide med et borgerlig byråd, så skal vi sette oss ned med dem.FNB har hatt flere målinger på over 20 prosent de siste månedene, både i VG og i Bergensavisen. – Det er ekstreme greier i Bergen. Det er oppsiktsvekkende bare at Bompengelisten klarer å holde det nivået fra måling til måling, sier Olaussen i Respons Analyse. Trym Aafløy, toppkandidat for FNB i Bergen, er fornøyd med at partiet holder på den høye oppslutningen. – Det var jo kjekt, sier han til VG. FNB har åpnet for å samarbeide både med Ap og Høyre i Bergen, men Aafløy vil ikke svare på hvem som er favoritten. – Det de sier nå i valgkampen betyr lite. Det de egentlig mener om samarbeid får vi vite etter 9. september, sier han. – I dag vil alle holde skottene vanntette og sikre flest mulig velgere til sitt parti. Det gjelder oss også. Når oppslutningen skifter så mye, blir det en gal øvelse å love seg bort til noen sider.Blir den siste tidens målinger faktisk resultat ved valget 9. september, kan Ap se langt etter valgsuksessen i 2015. Da fikk partiet 37,8 prosent og 26 mandater i Bergen bystyre. I dag styrer Ap byen sammen med Venstre og KrF, som samlet får 18 av 67 mandater på VGs partibarometer. – Vi har høyere ambisjoner enn dette, men er glade for at vi går frem fra sist måling, sier Roger Valhammer, byrådsleder i Bergen. På VGs partibarometer i mai fikk Ap 18,6 prosent. – Denne målingen viser jo også at bergenserne sier klart nei til et Høyre som vingler og setter byens fremtid på spill. Vi ønsker trygg, sikker og forutsigbar styring, i motsetning til Høyre som løper fra avtaler og bruker kommunebudsjettet som valgkampstunt på bekostning av dem som trenger fellesskapet mest, sier Valhammer og fortsetter: – Høyre viser at de er villige til å si hva som helst og samarbeide med hvem som helst for å få makt.
Bompengepartiet er Bergens største for andre måned på rad. For Høyre er tallene katastrofale.